## Zakon o zastupanju u području prava industrijskog vlas­ništva

### NN 54/2005 (27.4.2005.), Zakon o zastupanju u području prava industrijskog vlas­ništva

# HRVATSKI SABOR

**1033**

Na
temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O ZASTUPANJU U PODRUČJU PRAVA INDUSTRIJSKOG VLASNIŠTVA

Proglašavam Zakon o zastupanju u području prava
industrijskog vlasništva, koji je Hrvatski sabor donio na sjednici 14. travnja
2005. godine.

Broj:
01-081-05-1477/2

Zagreb,
21. travnja 2005.

Predsjednik

Republike Hrvatske

**Stjepan Mesić**, v.
r.

## ZAKON

### O ZASTUPANJU U PODRUČJU PRAVA INDUSTRIJSKOG VLASNIŠTVA

I. TEMELJNE ODREDBE

*Područje primjene*

Članak 1.

Ovim se Zakonom propisuju uvjeti za obavljanje
poslova zastupanja u području prava industrijskog vlasništva pred Državnim
zavodom za intelektualno vlasništvo Republike Hrvatske (u daljnjem tekstu:
Zavod), postupak upisa u Registar ovlaštenih zastupnika (u daljnjem tekstu:
Registar), uvjeti za upis u Registar, brisanje iz Registra i osnivanje Komore
zastupnika u području prava industrijskog vlasništva (u daljnjem tekstu:
Komora).

*Opće načelo o zastupanju*

Članak 2.

Fizičke i pravne osobe koje nemaju prebivalište
ili poslovno sjedište na teritoriju Republike Hrvatske moraju imenovati
zastupnika u području prava industrijskog vlasništva koji će ih zastupati
tijekom cijelog postupka pred Zavodom, osim ako drukčije nije propisano
međunarodnim ugovorima koji obvezuju Republiku Hrvatsku.

*Obavljanje poslova zastupanja pred Zavodom*

Članak 3.

Zastupanjem u postupcima pred Zavodom mogu se
baviti:

1. fizičke i pravne osobe koje su upisane u
Registar zastupnika koji vodi Zavod (u daljnjem tekstu: ovlašteni zastupnici),
pod uvjetima i na način propisan ovim Zakonom,

2. odvjetnici upisani u imenik odvjetnika
Hrvatske odvjetničke komore ili odvjetnička društva upisana u imenik
odvjetničkih društava Hrvatske odvjetničke komore.

*Ovlašteni zastupnici u području prava industrijskog
vlasništva*

Članak 4.

Ovlašteni zastupnici u području prava
industrijskog vlasništva su:

1. patentni zastupnici,

2. zastupnici za žigove, industrijski dizajn,
oznake zemljopisnog podrijetla i oznake izvornosti proizvoda i usluga, te
topografiju poluvodičkih proizvoda (u daljnjem tekstu: zastupnici za žigove).

*Uvjeti za upis u Registar ovlaštenih zastupnika koji vodi
Zavod*

Članak 5.

(1) Patentni zastupnik može biti:

1. fizička osoba koja ima hrvatsko državljanstvo
i prebivalište na teritoriju Republike Hrvatske, završen diplomski sveučilišni
studij iz tehničkih ili prirodnih znanosti i koja je pred Zavodom položila
stručni ispit za patentnog zastupnika,

2. fizička osoba koja ima hrvatsko državljanstvo
i prebivalište na teritoriju Republike Hrvatske koja ima završen diplomski
sveučilišni studij iz područja različitog od tehničkih ili prirodnih znanosti,
koja ima radno iskustvo na poslovima stjecanja i održavanja prava industrijskog
vlasništva od najmanje pet godina, stečeno nakon završetka studija i koja je pred
Zavodom položila stručni ispit za patentnog zastupnika,

3. odvjetnik upisan u imenik odvjetnika Hrvatske
odvjetničke komore koji je pred Zavodom položio stručni ispit za patentnog
zastupnika ili odvjetničko društvo koje zapošljava takvog odvjetnika ili s
njime surađuje na temelju drugoga ugovornog odnosa,

4. pravna osoba sa sjedištem u Republici
Hrvatskoj koja zapošljava najmanje jednu osobu koja udovoljava uvjetima iz
točke 1. ili 2. ovoga stavka ili s takvom osobom surađuje na temelju drugoga
ugovornog odnosa i koja obavlja poslove zastupanja pred Zavodom kao svoju
registriranu djelatnost.

(2) Zastupnik za žigove može biti:

1. fizička osoba koja ima hrvatsko državljanstvo
i prebivalište na teritoriju Republike Hrvatske, završen diplomski sveučilišni
studij i koja je pred Zavodom položila stručni ispit za zastupnika za žigove,

2. odvjetnik upisan u imenik odvjetnika Hrvatske
odvjetničke komore koji je pred Zavodom položio stručni ispit za zastupnika za
žigove ili odvjetničko društvo koje zapošljava takvog odvjetnika ili s njime
surađuje na temelju drugog ugovornog odnosa,

3. pravna osoba sa sjedištem u Republici
Hrvatskoj koja zapošljava najmanje jednu osobu koja udovoljava uvjetima iz
točke 1. ovoga stavka ili s takvom osobom surađuje na temelju drugoga ugovornog
odnosa i koja obavlja poslove zastupanja pred Zavodom kao svoju registriranu
djelatnost.

*Stručni ispiti*

Članak 6.

(1) Stručni ispiti iz članka 5. stavka 1. točke
1., 2. i 3. ovoga Zakona i stavka 2. točke 1. i 2. ovoga Zakona polažu se pred
ispitnom komisijom u Zavodu. Sastav ispitne komisije, postupak polaganja ispita
te odvojeni programi ispita za patentne zastupnike i zastupnike za žigove
uređuju se pravilnikom koji donosi ministar nadležan za rad Zavoda.

(2) Ispitnu komisiju iz stavka 1. ovoga članka
imenuje ravnatelj Zavoda.

*Punomoć*

Članak 7.

(1) Zastupnici stranku u postupku zastupaju na
temelju sadržaja i opsega pisane punomoći.

(2) Punomoć se može odnositi na jednu ili više
prijava ili registracija ili, ako je tako naznačeno u samoj punomoći, na sve
postojeće i buduće prijave ili registracije.

(3) Punomoć iz stavka 2. ovoga članka koja se
odnosi na sve prijave ili registracije istoga opunomoćitelja je opća punomoć.

(4) Stranka u punomoći može ograničiti ovlasti
zastupnika na točno određene radnje koje je zastupnik opunomoćen poduzimati u
postupku pred Zavodom.

(5) Punomoć na temelju koje zastupnik može
povući prijavu ili opozvati registraciju mora sadržavati izričito odobrenje
stranke.

(6) Osobu koja u podnesku koji je podnijela
Zavodu tvrdi da je opunomoćeni zastupnik stranke, a Zavod u vrijeme primitka
podneska ne posjeduje propisanu punomoć, Zavod će pozvati da u roku od dva
mjeseca dostavi urednu punomoć. Ako ta osoba u tom roku ne podnese Zavodu
propisanu punomoć, Zavod će navedeni podnesak zaključkom odbaciti.

(7) Zavod vodi registar općih punomoći.

(8) Ako je u registar iz stavka 7. ovoga članka
upisano više općih punomoći izdanih od istog opunomoćitelja, važeća je opća
punomoć s najkasnijim datumom izdavanja.

II. STJECANJE I GUBITAK
PRAVA NA OBAVLJANJE DJELATNOSTI OVLAŠTENOG ZASTUPNIKA

*Stjecanje prava na obavljanje djelatnosti ovlaštenog
zastupnika*

Članak 8.

Pravo
na obavljanje djelatnosti ovlaštenog zastupnika na teritoriju Republike
Hrvatske stječe se upisom u Registar.

*Postupak upisa u Registar*

Članak 9.

(1) Postupak upisa u Registar pokreće se
podnošenjem zahtjeva za upis u Registar.

(2) Zahtjevu iz stavka 1. ovoga članka prilažu
se dokazi o ispunjavanju uvjeta iz članka 5. stavka 1. ili 2. ovoga Zakona i
dokaz o plaćenoj upravnoj pristojbi i naknadi troškova postupka upisa u
Registar.

(3) O zahtjevu za upis u Registar Zavod odlučuje
rješenjem. Protiv rješenja Zavoda nije dopuštena žalba, ali se može pokrenuti
upravni spor u roku od 30 dana od dana primitka rješenja.

*Donošenje odluke o zahtjevu za upis u Registar*

Članak 10.

(1) Zavod donosi rješenje o upisu u Registar ako
su ispunjeni uvjeti iz članka 5. stavka 1. ili 2. ovoga Zakona.

(2) Ako zahtjev za upis u Registar ne sadrži
dokaze o ispunjavanju uvjeta iz članka 5. stavka 1. ili 2. ovoga Zakona, Zavod
će pozvati podnositelja zahtjeva da dostavi odgovarajuće dokaze u roku od 30
dana od dana primitka poziva.

(3) Ako podnositelj zahtjeva iz stavka 2. ovoga
članka ne postupi po pozivu Zavoda, Zavod donosi zaključak o odbacivanju
zahtjeva za upis u Registar.

(4) Zavod je dužan obaviti upis u Registar bez
odgađanja, ako utvrdi da je zahtjev za upis osnovan.

*Pristojbe i naknade troškova upisa u Registar*

Članak 11.

(1) Upravna pristojba i naknada troškova
postupka plaća se za:

1. upis u Registar,

2. ponovni upis u Registar.

(2) Ako upravne pristojbe i troškovi postupka iz
stavka 1. točke 1. i 2. ovoga članka ne budu plaćene, Zavod donosi zaključak o
odbacivanju zahtjeva.

(3) Iznosi upravnih pristojbi i naknada troškova
postupka propisani su posebnim propisima.

*Podaci koji se upisuju u Registar*

Članak 12.

U Registar se upisuju sljedeći podaci:

1. registarski broj ovlaštenog zastupnika,

2. za fizičke osobe: ime i prezime,
prebivalište, zanimanje,

3. za pravne osobe: tvrtka, sjedište, podaci o
fizičkim osobama koje zadovoljavaju uvjete za zastupanje pred Zavodom,

4. datum upisa u Registar,

5. datum upisa promjene u Registar,

6. datum brisanja upisa u Registar,

7. datum ponovnog upisa u Registar.

*Brisanje iz Registra*

Članak 13.

(1) Ovlašteni zastupnik briše se iz Registra u
sljedećim slučajevima:

1. na vlastiti zahtjev,

2. ako nastupi smrt ili poslovna nesposobnost,

3. ako izgubi hrvatsko državljanstvo,

4. ako više nema prebivalište odnosno sjedište
na području Republike Hrvatske,

5. ako je osuđen na bezuvjetnu kaznu zatvora
dulju od šest mjeseci,

6. ako pravna osoba više ne zapošljava niti
jednu fizičku osobu iz članka 5. stavka 1. točke 1. ili točke 2., odnosno
stavka 2. točke 1. ovoga Zakona, niti s njome surađuje na temelju drugoga
ugovornog odnosa te ako odvjetničko društvo više ne zapošljava odvjetnika iz
članka 5. stavka 1. točke 3., odnosno stavka 2. točke 2. ovoga Zakona, niti s
njime surađuje na temelju drugoga ugovornog odnosa,

7. ako pravna osoba više ne obavlja poslove
zastupanja pred Zavodom kao svoju registriranu djelatnost.

(2) Komora zastupnika u području prava
industrijskog vlasništva iz članka 17. ovoga Zakona obvezna je Zavodu dostaviti
obavijest o činjenicama iz stavka 1. točke 2.-7. ovoga članka.

(3) Ako su ispunjeni uvjeti iz stavka 1. ovoga
članka, Zavod donosi rješenje o brisanju iz Registra. Protiv rješenja Zavoda
nije dopuštena žalba, ali se može pokrenuti upravni spor u roku od 30 dana od
dana primitka rješenja.

*Ponovni upis u Registar*

Članak 14.

(1) Ovlašteni zastupnik koji bude brisan iz
Registra može biti ponovno upisan u Registar ako to sam zatraži pisanim putem
od Zavoda te podnese dokaze da razlozi koji su doveli do brisanja iz Registra
više ne postoje i dostavi Zavodu dokaz o plaćenoj upravnoj pristojbi i naknadi
troškova postupka.

(2) Ako su ispunjeni uvjeti iz stavka 1. ovoga
članka, Zavod donosi rješenje o ponovnom upisu u Registar.

*Upis promjena*

Članak 15.

(1) U Registar se upisuju sve promjene podataka
iz članka 12. ovoga Zakona na temelju podnesenog zahtjeva za upis promjene.

(2) Zahtjevu iz stavka 1. ovoga članka prilažu
se dokazi o nastaloj promjeni.

(3) O zahtjevu iz stavka 1. ovoga članka Zavod
odlučuje zaključkom.

(4) Ovlašteni zastupnik je dužan zahtjev iz
stavka 1. ovoga članka podnijeti bez odgađanja, a najkasnije 30 dana od
nastanka promjene.

*Objava podataka iz Registra*

Članak 16.

(1)
Podaci iz članka 12. ovoga Zakona objavljuju se u službenom glasilu Zavoda.

(2)
U službenom glasilu Zavoda objavljuju se i upisi svih promjena u Registru.

III. KOMORA ZASTUPNIKA U
PODRUČJU PRAVA INDUSTRIJSKOG VLASNIŠTVA

*Udruživanje u Komoru*

Članak 17.

(1) Ovlašteni zastupnici obvezno se udružuju u
Komoru, kao samostalnu i neovisnu organizaciju sa svojstvom pravne osobe.

(2) Ministarstvo nadležno za nadzor nad radom
Zavoda prati rad Komore i u tu svrhu može od Komore zatražiti odgovarajuća
izvješća i podatke, vodeći računa o samostalnosti i neovisnosti Komore.

(3) Komora surađuje sa Zavodom u svim pitanjima
vezanim uz zastupanje u području prava industrijskog vlasništva.

*Tijela Komore*

Članak 18.

(1) Tijela Komore su Skupština, Upravni odbor,
Izvršni odbor, predsjednik i druga tijela utvrđena Statutom Komore.

(2) Ustrojstvo, nadležnost, sastav, način
izbora, prava i dužnosti tijela Komore uređuju se Statutom i drugim općim
aktima Komore.

*Opći akti Komore*

Članak 19.

(1)
Skupština Komore donosi Statut Komore i Kodeks zastupničke etike.

(2)
Ostale akte Komora donosi u skladu sa svojim Statutom.

(3)
Akti iz stavka 1. ovoga članka objavljuju se u »Narodnim novinama.«

IV. PRIJELAZNE I ZAVRŠNE
ODREDBE

Članak 20.

(1) Zastupnici upisani u Registar do stupanja na
snagu ovoga Zakona moraju udovoljiti svim uvjetima propisanim ovim Zakonom u
roku od dvije godine od dana njegova stupanja na snagu.

(2) Zastupnici iz stavka 1. ovoga članka koji u
propisanom roku ne udovolje svim propisanim uvjetima brisat će se iz Registra.

(3) Osobama koje, od dana stupanja na snagu
ovoga Zakona do početka njegove primjene, podnesu zahtjev u skladu s člankom 9.
ovoga Zakona, a koje nisu položile ispit iz članka 5. ovoga Zakona, odobrit će
se privremeni upis u Registar.

(4) Zastupnici koji su privremeno upisani u
Registar na temelju stavka 3. ovoga članka dužni su ispit iz članka 6. ovoga
Zakona položiti u roku od dvije godine od njegova stupanja na snagu.

(5) Zastupnici iz stavka 4. ovoga članka koji u
propisanom roku ne polože ispit iz članka 6. ovoga Zakona brisat će se iz
Registra.

Članak 21.

Komoru iz članka 17. ovoga Zakona zastupnici su
dužni osnovati najkasnije u roku od dvije godine od dana stupanja na snagu
ovoga Zakona.

Članak 22.

Ministar nadležan za rad Zavoda donosi pravilnik
iz članka 6. stavka 1. ovoga Zakona u roku od 6 mjeseci od njegova stupanja na
snagu.

Članak 23.

Danom početka primjene ovoga Zakona prestaju
važiti odredbe članka 116. Zakona o patentu (»Narodne novine«, br. 173/03.), članka 84. Zakona o žigu (»Narodne novine«, br. 173/03.), članka 58. Zakona o oznakama zemljopisnog
podrijetla i oznakama

izvornosti proizvoda i usluga (»Narodne novine«,
br. 173/03.) i članka 60. Zakona o industrijskom
dizajnu (»Narodne novine«, br. 173/03.) u dijelu koji
se odnosi na zastupanje.

Članak 24.

Ovaj Zakon stupa na snagu osmoga dana od dana
objave u »Narodnim novinama«, a primjenjuje se od 1. kolovoza 2005.

Klasa:
941-06/04-01/03

Zagreb,
14. travnja 2005.

HRVATSKI SABOR

Predsjednik

Hrvatskoga sabora

**Vladimir Šeks**, v.
r.

Zakon, NN 54/2005-1033